استاد حسین ضابط در سال ۱۳۱۶ در میاندوآب متولد شد و تحصیلات ابتدایی و متوسطه را در زادگاهش به پایان رساند. ایشان تحصیلاتشان را در زمینه علوم کشاورزی در تبریز و ادبیات عرب در ارومیه ادامه داده و سپس بیش از سی سال به عنوان معلم درس زندگی را به فرزندان این مرز و بوم آموخته اند.
در بحث از شاعران میاندوآب، استاد ضابط جزو پیشتازان شعر میاندوآب محسوب می شوند. آثار بسیاری از ایشان وجود دارد که شاید معروف ترین آنها ترجمه دوبیتی های باباطاهر همدانی به سه زبان ترکی، کردی و عربی و نیز ترجمه رباعیات خیام به زبان ترکی باشد که نشان دهنده مهارت های ایشان در زبان های مختلف است.
بررسی شعر ایشان به زبان ترکی آذربایجانی به قلم و.ایلقار:
… ضابط اؤز تلواسالی ایچه ری سینی گؤسترمه یه، شئعیردن گوزگو دئیه بارینماق ایسته ییر و بارینیردا، و بو گوزگو باشقا شاعیرلره تای اوندا دا گاهدان دورو و گاهدان ایسه توزلو و ادیبلر دئمیشکن غث و سمینه مالیکدیر و دوغروسودا غنی کشمیری دئدیگی تک:
شعر اگر معجز شماری بی بلند و پست نیست
در ید بیضا هم انگشتان همه یک دست نیست
هر حالدا اونون شعری ، یاشادیغی دونیادا بوللوجا گوردویو عدالت سیزلیگه قارشی، هارای حیسی دوغوران دویغولار دئمک دیر و اؤز دیلیندن ائشیتمک ایسته سک “یاشامدا کی گؤرونن صحنه لردی شعرده دؤنوب”.
ضابط اؤز شئعیر دفترینی “باشا باش حسرت – هاوار” سایاراق اینسانین ایسته مز کن محرومیت لره اوغرادیغینی تصویر ائدیر:
گؤردو فلک دینمز، سؤزه باخانام
مجبور ائتدی قارلی قیشی یاز سانام
اولسا اختیاریم اودا جبر دیر
من یاشاماقدا دا مجبور اینسانام (ص …)
***
ایتگین هدفلریم قاچان دیله ییم
قیران ایلهامیم دان ایپی اؤرکنی
سنین اللرین دیر آلمیشام اله
یوخسا رؤیالاردا گؤرموشم سنی (ص…)
ضابطین کؤنلونو اوخشایان موتیولرین باشلیجاسی طبیعت و اونون آل الوان ائلئمانلاری اولموشدور. اونون اکینچیلیک رشته سینده تحصیل آلدیغی، طبیعت گؤزللیکلرینه بسله دیگی سئوگی دن آسیلی اولاراق طبیعت له بیلیمسل تانیشلیغینا سبب اولموشدور و بئله لیکله اونون یارادیجیلیغیندا طبیعت قونوسونا حصر ائتدیگی شئعیرلر اؤزل یئر توتور و باشقا مؤوضولاردا ایسه قلمه آلدیغی شئعیرلر طبیعت ماتریاللاریندان بوش قالماییر. اونون طبیعت حاققیندا یازدیغی شئعیرلری اوخویارکن، گؤز اونونده اینجه دویغولو شاعیریمیز حبیب ساهرین قلمه آلدیغی کؤنول اوخشایان تابلولاری جانلانیر:
عطری گوله، قهری سئله، زولفو یئله وئرمیش
گول رنگینی وئرمیش رخ جانانه طبیعت
بسلر قوجاغیندا گولو انسانی دا گول تک
یوز آفرین اولسون بو بویوک شانه طبیعت (ص…)
***
گلایول گؤرکمی، سونبول کولو، نسرین بزه یی
شن باهارین سازاغین یوردوما گؤنده ر، گوله باخ!
هر گوله باخماغا کؤنلوم قوشو پرواز ائله مز
آمما سن گوللره جان وئرمک اوچون هر گوله باخ! (ص…)
ضابط اؤز پوئتیک فعالیتی نین داوامیندا فارسجادان نیشابورلو خیامین روباعی لرینی تورکجه یه و همدانلی بابا طاهرین سه دوبیتی لرینی تورکجه، عربجه و کوردجه یه چئویرمکله بو دؤرد دیلده اؤز باجاریغینی سیناماقدان علاوه دیللره گؤره اؤز ده یرلی مناسیبتینی ایره لی سورور و “ائلین دیلین آلدین آلیبسان جانین” دئیه دیل یاساقلیغینا سبب اولانلار قارشی سیندا بوتون دیللری اؤز آنا دیلی کیمی سئودیگینی بیلدیریر. آرتیرمالی بوکی ضابطین شئعیرلری آراسینا بعضا فارسجا یازان شاعیرلرین بیر سیرا بیت لری ده ترجمه اولاراق یول تاپمیشدیر. اؤرنک اوچون سعدی نین بو بیتی او جومله دن دیر:
اگر ز دست بلا بر فلک رود بدخوی
ز دست خوی بد خویش در بلا باشد
کوناز بلانین الیندن قاچارسا افلاکه
کونازلیغییلا دوشر اوردا مین بلایه گولوم (ص…)
اوستاد یحیی شیدا اونون خیام ترجمه لری حاققیندا دئییر: “ضابطین ترجمه لری اولدوقجا ساده و سامباللی دیر و هر اوخویانی، اونون دیلیمیزه احاطه سینی آرتیق دوشوندورور چونکو بو ترجمه لرده شئعیر روحو و تکنیکی قورولوبدور”
ضابطین شئعیر دفترینده دؤردلوک، غزل، مثنوی و بو کیمی قالیب لر سیراسیندا، بیر چوخ چاغداش شاعیرلرین ترسینه اولاراق قصیده یه راست گلیریک. اونون قصیده لری کئچمیش اوستادلارین شئعیرلرینده کی دیل فخیملیگی و ادبی مهارتلری خاطیرلادیر:
بیر یاس گونونده غملی یولوم دوشدو خلوته
تا فاتحه نثار ائدم اصحاب سیرته
غوغا دیر ایل باشیندا بو یئر عرفان اهلینه
شاعیر دوشوبدو تک باشینا بوردا ظولمته
ظولمت چاغیندا آی ایشیغین ایزله دیم دئدی:
قلبین دوز اولدو سن ده دوشرسن بو عادته … (ص…)
ضابطین دیوانیندا یالنیز ایک اوچ ساطیریک شئعیر گؤروروک، انجاق بونونلا همین شئعیرلر اونون بو ژاننردا باجاریقلی اولدوغونو گؤستریر. سؤزوموزه تانیق اولسون دئیه “برق” باشلیقلی شعریندن نئچه بیتینی آشاغیدا گتیریریک:
آی گوج وئرن بوتون ماشینا هر بیر اسبابا
صنعت دولاندیران گوجونه چوخلو مرحبا
ائتدین چراغان اینگلیسی هم فرانسه نی
تهرانی ، تبریزی بو سفر گل میاندابا
ای آفتابگل گئجه چیخوئرمه دی ایشیق
بو برق ائولره ، بیزی تاپشیرما مهتابا (ص…)
ضابطین موسیقی ایله پراتیک تانیشلیغی، اونون پوئتیک یارادیجیلیغیندا دا اؤزونو گؤستریر. اونون “شور دستگاهی” باشلیقلی غزلی همین دستگاهدا اوخونا بیله جه یی قابلیتی ایله بختیار وهابزاده نین موغام آدلی پوئماسیندا چئشیدلی دستگاهلارا یازدیغی غزللرینی خاطیرلادیر:
گولدن گوله قونماق سنه اولموش نئجه عادت
پروانه دویار گولده یارانمیش نه ظرافت
دؤش ساری گلیب شوره شیرین نغمه چالاندا
رنگین قانادین سن ده بو آهنگیله ترپت
حال خوشدو، مجال خوشدو ، یاماجلاردا مارال خوش
خوش سسلی مغنی ائله شور ایله قیامت… (ص…)
ضابطین دیوانیندا “شاعیرلر گؤروشو” یاخود اخوانیه لره ده راست گلیریک. او شئعیر دیلی ایله بیر سیرا شاعیرلرین شعری و شخصیتی باره ده سؤز صحبت آچیر و صمیمی جه سینه اؤز داشقین احساسینی کلمه لرین اوزه رینه تؤکور. اؤنملی بو کی بو شئعیرلرده دقیق وصفلرله یاناشی تنقیدی ملاحظه لرده بعضا قئیده آلینمیشدیر.
اوستاد حسین ضابطه اوزون عؤمور و یئنی باجاریلار آرزیلایاراق، بوردا یئری گلمیشکن اورمو شاعیری رحمتلی “تنها” نین اونا یازدیغی بیر اخوانیه سی ایله سؤزوموزه سون قویوروق:
شعرین گؤروبن خامه نی چالدیم داشا ضابط
چوخ یاخشی یازیرسان سؤزو، چوخ چوخ یاشا ضابط
فیکرین اوجادیر غرق سن احساس دنیزینده
احساسینی شعریله بوجور وئر باشا ضابط
الحق یئری وار اهل میاندابدا گووه نسین
سن تک اوجا بوی فیکری درین قارداشا ضابط
شعریندن اؤتور شهر میاندابه گلنده
روحوم جان آتیر دامدووارا دیرماشا ضابط
بیر بیت اون ایلدن سورا یازدیم اولا تاریخ
قیرخ سککیزی سیننیم تازا ایستیر آشا ضابط
“تنها” قوجالیب شعرین آتیندان یئره اندی
شعرین آتینی سن مینیب اولدون پاشا ضابط
pes_Arab pes_Arab pes_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab pes_Arab pes_Arab urd_Arab azb_Arab unk azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab